ང་ཚོ་བོད་པའི་ནང་དུའང་དེ་དེ་བཞིན་རིག་གནས་གསར་བརྗེ་ལངས་པའི་སྐབས་སུ་བཙོན་ལ་བཅུག་ནས་བསྡད་པ་དེ་འདྲ་རྗེས་སུ་ངོས་ལ་ཐུག་པ་མང་པོ་བྱུང་བ་རེད།དེ་ཚོ་མང་པོས་བཙོན་ལ་བསྡད་པའི་རིང་ལྟ་བུར་སྐྱིད་པ་མ་བྱུང་།སོ་སོས་བསམ་བློ་བཏང་ཁ་བཏོན་བྱས་ནས་བསྡད་པས་ཧ་ཅང་ཡག་པོ་བྱུང་།ངལ་རྩོལ་དགོས་པ་དེ་ཚོར་བསམ་པ་རྣམ་དག་གིས་རྒྱུགས་པ་ཡིན།སྡུག་བསྔལ་གང་ཡང་མ་བྱུང་གསུངས་མཁན་འདུགངོས་ཀྱི་ངོ་ཤེས་པ་གྲྭ་བ་ཞིག་ཡོད།ཁོང་བཙོན་ཁང་ནང་དུ་ངལ་རྩོལ་ལ་རྒྱུགས་ནས་ལོ་བཅོ་བརྒྱུད་རིང་བསྡད་པ་རེད།དཀའ་ངལ་ཆེན་པོ་བྱུང་འདུགངེད་གཉིས་སྐད་ཆ་བྱུང་སྐབས་ཁྱོད་རང་ལོ་འདི་འདྲ་རིང་བཙོན་ལ་བསྡད་ནས་དཀའ་ངལ་གང་འདྲ་བྱུང་ཞེས་དྲིས་པར་གནས་སྐབས་ཁ་ཤས་ཤིག་ལ་ཉེན་ཁ་དེ་འདྲ་བྱུང་ཟེར།ཉེན་ཁ་ཟེར་དུས་སྲོག་གི་ཉེན་ཁ་ཡིན་རྒྱུ་རེད་བསམ་ནས་ཉེན་ཁ་ག་རེ་བྱུང་ཞེས་དྲིས་པར་སྙིང་རྗེ་ཉམས་རྒྱུའི་ཉེན་ཁ་བྱུང་ཟེར།བཙོན་ཁང་ནང་གི་ལས་བྱེད་སྡུག་པོ་གཏོང་མཁན་ཚོར་སྐབས་རེ་སྐབས་རེར་ཞེ་སྡང་སྐྱེས་གྲབས་བྱེད་ཡོང་དུས་སྙིང་རྗེ་ཉམས་འགྲོ་གི་འདུག་ཟེར།སྙིང་རྗེ་ཉམས་ན་ཉེན་ཁ་ཆེན་པོ་ཡོད་པ་ལ་བརྩིས་ཏེ་ལོ་བཅོ་བརྒྱད་རིང་དེ་ལྟ་བུའི་གནས་སྐབས་ཁ་ཤས་བྱུང་ཞེས་ཁོང་གིས་ཟེར་གྱི་འདུགསྙིང་རྗེ་ཧ་ཅང་གལ་ཆེན་པོར་བརྩིས་ནས་ཉམས་ལེན་བྱས་སོ་སོར་སྡུག་པོ་གཏོང་མཁན་ཚོ་ལའང་ལྷག་ཏུ་སྙིང་རྗེ་སྒོམ་གྱི་ཡོད་པ་རེད།དེ་ཚོའི་གྲས་ལ་ལུས་པོར་དཀའ་ངལ་ཡོད་ཀྱང་སེམས་ལ་དངོས་གནས་ཞི་བདེའམ་ལྷོད་ཤིག་གེར་སྡོད་པ་ཞིག་ཡོང་གི་ཡོད་པ་རེད།དེར་བརྟེན།ལུས་ཀྱི་བདེ་སྡུག་དང་སེམས་ཀྱི་བདེ་སྡུག་གཉིས་ལས་སེམས་ཀྱི་བདེ་སྡུག་ཧ་ཅང་གལ་ཆེ་བ་རེད།